วายแอลจีรุกSET50-Oil ฟิวเจอร์ส
วายแอลจี ขยายบริการซื้อขายกลุ่ม SET 50 Index Futures และ Oil Futures เพิ่มตั้งแต่ 20 ส.ค.เพิ่มทางเลือกลงทุน
22 ส.ค. 2555

วายแอลจี ขยายบริการซื้อขายกลุ่ม SET 50 Index Futures และ Oil Futures เพิ่มตั้งแต่ 20 ส.ค.เพิ่มทางเลือกลงทุน 



ฐิภา นววัฒนทรัพย์
นางสาวฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส เปิดเผยว่า ขณะนี้บริษัทได้ขยายขอบเขตการดำเนินธุรกิจ จากเดิมให้บริการซื้อขายเฉพาะอนุพันธ์ที่อ้างอิงกับทองคำและโลหะเงิน เป็นการให้บริการซื้อขาย SET 50 Index Futures และ Oil Futures ตั้งแต่วันที่ 20 ส.ค. 2555 ที่ผ่านมา เพื่อเป็นการเพิ่มทางเลือกในการลงทุนให้หลากหลายยิ่งขึ้น ตลอดจนเพิ่มโอกาสในการสร้างผลกำไรให้ลูกค้ามากขึ้น ทั้งนี้ในระยะแรกบริษัทฯ ตั้งเป้าหมายซื้อขายภายในสิ้นปีนี้อยู่ที่ประมาณ 7,500 สัญญา
สำหรับ SET50 Index Futures อ้างอิงจากดัชนีราคาหุ้น โดยเฉพาะหุ้นสามัญ 50 ตัว ที่มีปัจจัยพื้นฐานดี มีอัตราการเติบโตต่อเนื่อง มีความสม่ำเสมอ ไม่แกว่งตัวมากเกินไป โดยมีปริมาณการซื้อขายเฉลี่ยต่อวันในสัดส่วนที่สูงอยู่ที่ 18,593 สัญญา ซึ่งปัจจุบันผลิตภัณฑ์ในตลาดตราสารอนุพันธ์ นอกจากทองคำ จะมี SET50 Index Futures ที่มีมูลค่าการซี้อขายสูง และเป็นตัวชี้นำตลาดตราสารอนุพันธ์ฯ สะท้อนให้เห็นว่าเป็นอีกช่องทางลงทุนที่นักลงทุนให้ความสนใจลงทุนและเป็นการกระจายความเสี่ยงในการลงทุนได้อีกทางหนึ่ง 
ขณะที่ Oil Futures    เป็นสินค้าอ้างอิงน้ำมันดิบที่มีมูลค่าและปริมาณความต้องการที่สูงจากนักลงทุนทุกภาคธุรกิจ เนื่องจากราคาน้ำมันดิบโลกจะมีการปรับตัวตามแผนการผลิตกลุ่มผู้ค้าน้ำมัน(OPEC) และปริมาณความต้องการใช้เชื้อเพลิงจากผู้บริโภคในทุกประเทศทั่วโลก จึงเป็นอีกหนึ่งทางเลือกที่น่าสนใจลงทุน อีกทั้งความขัดแย้งระหว่างชาติตะวันตกกับตะวันออกกลาง ยิ่งสร้างความผันผวนอย่างมากให้กับราคาน้ำมัน ส่งผลเกิดโอกาสในการเข้ามาเก็งกำไรใน  Oil Futures
นางสาวฐิภา กล่าวว่า ในช่วงที่ผ่านมาบริษัทฯ ได้ดำเนินการเตรียมความพร้อมทางด้านบุคลากร ระบบงานฯ อย่างต่อเนื่อง เพื่อให้เกิดความพร้อมในการให้บริการลูกค้านักลงทุนอย่างถูกต้อง ครบถ้วน   ซึ่งบุคลากรของบริษัทฯ ได้ผ่านการฝึกอบรมฯ ทั้งหลักสูตรที่จัดขึ้นโดยหน่วยงานกำกับดูแลฯ  และหลักสูตรที่จัดขึ้นภายในบริษัทฯ ทั้งด้านกฎหมาย หลักเกณฑ์ เงื่อนไข เทคนิคการใช้กราฟ การประเมินและคาดการณ์   ทั้งนี้ บริษัทฯ จะจัดสัมมนาให้ความรู้เบื้องต้นเกี่ยวกับผลิตภัณฑ์ วิธีการทำธุรกรรมด้วยตนเอง หรือผ่านเจ้าหน้าที่ของบริษัทฯ ตามหลักเกณฑ์ เงื่อนไข เดียวกันกับ Gold Futures จะมีความแตกต่างเฉพาะในส่วนของ Margin, Symbol และวันครบกำหนด(อายุสัญญา)
นอกจากนี้ บริษัท ได้ออกโปรโมชั่นพิเศษสำหรับ SET 50 Index Futures สำหรับลูกค้าที่เทรดตั้งแต่วันที่ 20 ส.ค.-วันที่ 31 ธ.ค. 2555 โดยหากเทรดครบตามครบตามหลักเกณฑ์ที่กำหนด คือครบทุก 25 คะแนน รับ บัตร starbuck 300 บาท ครบทุก 50 คะแนน รับ บัตรเติมน้ำมันฟรี ของ PTT1,000บาท  ครบทุก 300  คะแนน รับ ทอง 1 สลึงมุลค่ากว่า 6,000 บาท  ครบทุก 900 คะแนน รับ The new ipad 32 GB Wifi มูลค่า20,000 บาท ครบ 5,000 คะแนน รับ แพคเกจทัวร์ญี่ปุ่น 2 ที่นั่ง มูลค่ากว่า 100,000 บาท ครบทุก 68,000 คะแนน รับ Toyota prius top option มูลค่ากว่า 1,350,000 บาท